শুক্রবারই মুক্তি পেয়েছে ‘প্যাডম্যান’। আর মুক্তির পরে পরেই উঠল ছবি ঘিরে ‘টুকলি’র অভিযোগ! রিপুদমন জয়সওয়াল নামের এক ব্যক্তি অভিযোগ করেছেন, ‘প্যাডম্যান’ ছবির বহু দৃশ্য তাঁর লেখা একটি চিত্রনাট্য থেকে নেওয়া। তিনি অক্ষয় কুমারের বিরুদ্ধে এফআইআর দায়ের করেছেন।
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, মাস দুয়েক আগে রিপুদমন তাঁর ফেসবুকেই এই বিষয়ে প্রতিবাদ জানিয়ে পোস্ট করেছিলেন। সেখানেই তিনি জানান, দেড় বছর আগে অরুণাচলম মুরুগানাথমের জীবন অবলম্বনে একটি চিত্রনাট্য লেখেন। প্রসঙ্গত, অরুণাচলম মুরুগানাথমই সস্তায় মহিলাদের ব্যবহার্য স্যানিটারি ন্যাপকিন তৈরি করেছিলেন, যাঁর বায়োপিকই ‘প্যাডম্যান’। 
রিপু দমন তাঁর পোস্টে জানিয়েছিলেন, ২০১৬ সালের ৫ ডিসেম্বর ‘স্ক্রিন রাইটার অ্যাসোসিয়েশন’ থেকে তিনি ওই চিত্রনাট্য নথিভুক্তও করান। পরে তিনি কর্ণ জোহর প্রডাকশনের ক্রিয়েটিভ হেড রায়ান স্টেফানকে সেই চিত্রনাট্য পাঠান। পাশাপাশি আর এক পরিচালক বিক্রমাদিত্য মটওয়ানেকেও তিনি সেই চিত্রনাট্য পড়তে দেন বলে জানিয়েছেন রিপুদমন।  
রিপুদমন জানিয়েছেন, এর দশ দিনের মধ্যেই টুইঙ্কল খান্না জানিয়ে দেন, অক্ষয় কুমারকে নায়ক করে তাঁরা একটি ছবি করবেন, যার মূল প্রতিপাদ্য অরুণাচলম মুরুগানাথমের জীবন!
রিপুদমনের দাবি, ছবির ট্রেলারে যে সব দৃশ্য দেখানো হয়েছে তার প্রায় সবই তাঁর তৈরি করা চিত্রনাট্য থেকে নেওয়া। এমনকী, ছবিতে অক্ষয় কুমার অভিনীত চরিত্রটির এক বোনকেও দেখানো হয়েছে। বাস্তবে ওই ব্যক্তির কোনও বোন ছিল না। এই আইডিয়াও তাঁর চিত্রনাট্য থেকেই নেওয়া হয়েছে বলে জানিয়েছেন রিপু। 

এই বিষয়ে অন্যান্য খবর

চিত্রনাট্যে ফাঁক থাকলেও অক্ষয় তা ভুলিয়ে দেবেন


শুক্রবার মুক্তি পেয়েছে ছবিটি। ছবি দেখতে দেখতেই তাঁর টুইটার হ্যান্ডলে রিপুদমন জানিয়েছেন, ছবির বিরতি পর্যন্ত দেখেই তিনি আবিষ্কার করেছেন ১১টি দৃশ্য তাঁর চিত্রনাট্য থেকে নেওয়া! এর পরেই তিনি জানিয়ে দেন, তিনি আদালতে যাচ্ছেনই।

Intermission of PadMan. 11 scenes has been copied from my script uptil now and even one of the character. That’s it. I am definitely going to court.
— Ripu Daman Jaiswal (@Shivashorcrux) February 9, 2018

এর পরই তিনি এফআইআর দায়ের করেন। এখন দেখার, এ বিষয়ে অক্ষয়, টুইঙ্কল বা তাঁদের টিমের অন্য কেউ মুখ খোলেন কি না।